ຖານທັບສະຫະລັດຈະບໍ່ຖືກ ຍົກຍ້າຍອອກຈາກໂອກິນາວາ
ບາງສ່ວນຂອງຖານທັບອາກາດ FUTENMA ຂອງທະຫານມາຣີນສະຫະລັດຍັງຈະຢູ່ທີ່ ເກາະໂອກີນາວາຕໍ່ໄປ.
ນາຍົກລັດຖະມົນຕີຍີ່ປຸ່ນ ທ່ານຢູກີໂອ ຮາໂຕຢາມະ ໄດ້ລະເມີດຄຳໝັ້ນສັນຍາທີ່ສຳຄັນຂໍ້ນຶ່ງທີ່ໄດ້ໃຫ້ໄວ້ ໃນຕອນໂຄສະນາຫາສຽງນັ້ນໂດຍໄດ້ແຈ້ງໃນວັນອັງຄານນີ້ ໃຫ້ປະຊາຊົນທີ່ເກາະໂອກີນາວາຊາບວ່າ ຖານທັບຂອງ ທະຫານມາຣີນສະຫະລັດ ຈະບໍ່ຖືກຍົກຍ້າຍຢ່າງສິ້ນເຊີງ ອອກໄປຈາກເກາະດັ່ງກ່າວ ນີ້ແມ່ນເທື່ອທຳອິດນັບແຕ່ຜູ້ນຳຂອງຍີ່ປຸ່ນໄດ້ເຂົ້າກຳອຳນາດ ໃນເດືອນກັນຍາປີກາຍທີ່ທ່ານໄດ້ຮັບຮູ້ວ່າຢ່າງນ້ອຍ ບາງສ່ວນຂອງຖານທັບອາກາດ FUTENMA ຂອງທະຫານມາຣີນຍັງຈະຢູ່ທີ່ເກາະໂອກີນາວາຕໍ່ໄປ ທ່ານຮາໂຕຢາມະເດີນທາງໄປຢ້ຽມຢາມເກາະໂອກີນາວາເພື່ອພົບປະກັບ ຜູ້ປົກຄອງເກາະດັ່ງກ່າວທ່ານ HIROKAZU NAKAIMAເພື່ອນຳສະເໜີ ແຜນການຍົກຍ້າຍຖານທັບຂອງທະຫານມາຣີນ ລາຍງານຂ່າວແຈ້ງວ່າ ແຜນການທີ່ວ່ານີ້ແມ່ນພົວພັນກັບການສ້າງທາງແລ່ນຂອງສະໜາມບິນ ໃສ່ບໍລິເວນທີ່ເປັນນ້ຳຕື້ນໃກ້ໆເມືອງນາໂກະ ໃນລະຫວ່າງການໂຄສະນາຫາສຽງນັ້ນທ່ານຮາໂຕຢາມະໃຫ້ຄຳໝັ້ນສັນຍາວ່າ ທ່ານຈະສັ່ງ ໃຫ້ຍົກຍ້າຍຖານທັບອາກາດ FUTENMA ທັງໝົດອອກໄປຈາກເກາະໂອກີນາວາ